《鲟鳇觜黑夜苦雨》
明代·梁维栋

鲟鳇三月动云雷，午夜狂风海上来。雪涌寒涛天月暝，波侵危缆客愁哀。

汪洋谁抱澄清志，沦落深惭舟楫材。明发渐看红日近，浮云飞尽彩云开。

作者简介：梁维栋，字完太。恩平人。明神宗万历三十一年（一六〇三）贡生，后任陕西同州州同，两视州篆，政绩大著。将不次擢，遽谢病归。寻幽山水间，吟咏自适，以寿终。有《水阁诗钞》。民国《恩平县志》卷一九有传。